Benedicte Maurseth

**Benedicte Maurseth** (født 1983) er en sanger og musiker innen tradisjonell folkemusikk.

## Karriere
Maurseth startet å spille fele da hun var syv år, og har studert med Knut Hamre. I tillegg til studier ved Universitetet i Bergen (mellomfag i kunsthistorie) har hun studert ved Ole Bull-akademiet på Voss i perioden 2004-06. Hun fordypet seg i det barokke instrumentet viola d'amore ved siden av hovedinstrumentet hardingfele. Maurseth er også en begavet kveder, og jobber nå som frilans musiker med base i Bergen. Siden 2005 har hun spilt mange konserter både nasjonalt og internasjonalt både som soloartist og i samarbeid med andre (blant annet i USA, Canada, India, Tyskland, Belgia og Island). I Tyskland spilte hun på Rudolstadtfestivalen i 2010 og på 'folkBALTICA' 2011.

Maurseth har sammen med Knut Hamre, Nils Økland og Sigbjørn Apeland gitt ut albumet *Rosa i Botnen* i 2006, en produksjon med tradisjonsmusikk fra Hardanger, spilt på feler fra 1600- og 1700-tallet. Dette er de eldste hardingfelene som er bevart. Maurseth spilte med Berit Opheim, Åsne Valland Norli og Kristin Skaare i 2008 på albumet *Fodnes*, basert på folketoner fra Hardanger som ble samlet inn av Geirr Tveitt. I 2009 komponerte hun ny musikk til en teaterversjon av Jon Fosses *Andvake*, og hun opptrådte på scenen sammen med skuespiller Svein Tindberg. Denne musikken ligger til grunn for den første soloplaten hennes, *Alde* (2010). Hun har også ved flere anledninger spilt sammen med Jon Fosse. Sammen med Gabriel Fliflet, Stein Urheim, Kristoffer Voght og Per Jørgensen ga hun ut albumet *Åresong* i 2011, med tekster av Jon Fosse. *Åresong* var et bestillingsverk til Festspillene i Bergen i 2010.

I 2018 ga hun ut albumet *Tidekverv* sammen med Berit Opheim, Rolf Lislevand og Håkon Stene og i 2019 sitt andre album med navnet *Benedicte Maurseth*. For *Tidekverv* fikk hun NOPAs musikkpris for 2017 og ble dessuten nominert til Folkelarmprisen 2019 for begge albumene i åpen klasse og klassen solo. I 2022 skrev hun boken *Systerspel – Om spelet som var og spelet som vart borte* om norske kvinnelige felespillere gjennom tidene og kuraterte samtidig albumet *Systerspel* med opptak av kvinnelige felespillere fra 1919 og fram til 2020. Hun kåret til årets folkemusiker under Folkelarmprisen 2023.

## Utmerkelser

* 2007: Årets unge folkemusiker
* 2017: NOPAs musikkpris for *Tidekverv*
* 2022: Nordic Music Prize for *Hárr*
* 2023: Årets folkemusiker under Folkelarmprisen
* 2024: Maurseth medvirket på *For The Birds: The Birdsong Project* med Jeri Heiden & John Heiden som ble tildelt Grammy for Best Boxed or Special Limited Edition Package. Utgivelsen består av 172 musikkstykker inspirert av fuglesang. I alt 220 musikere medvirket.

### Nominasjoner
* 2010: Nominert til Folkelarmprisen i klassen solo for *Alde*
* 2012: Nominert til Folkelarmprisen i åpen klasse for *Anima*
* 2014: Nominert til Folkelarmprisen i åpen klasse for *Over Tones* (med Åsne Valland Nordli)
* 2019: Nominert til Folkelarmprisen i klassen solo for *Benedicte Maurseth*
* 2019: Nominert til Folkelarmprisen i åpen klasse for *Tidekverv* (med Berit Opheim, Rolf Lislevand og Håkon Stene)
* 2026: Nominert til Spellemannprisen i åpen klasse for *Mirra*
* 2026: Nominert til Spellemannprisen i klassen årets komponist for *Mirra*

## Bibliografi
* 2014: *Å vera ingenting – Samtalar med spelemannen Knut Hamre* (Samlaget), forord av Jon Fosse
* 2018: *Slåttar frå Granvin* – med Knut Hamre og Ruth Lillegraven
* 2019: *Blått Svev*
* 2022: *Systerspel - Om spelet som var og spelet som vart borte*, Fagbokforlaget, ISBN: 978-82-450-3886-6

## Diskografi
### Soloalbum
* 2010: *Alde* (Heilo Records)
* 2019: *Benedicte Maurseth* (Heilo/Grappa Musikkforlag AS)
* 2022: *Hárr*  (Hubro)
* 2025: *Mirra* (Hubro)

### Samarbeid
* 2006: *Rosa I Botnen* (Heilo Records) - med Knut Hamre
* 2008: *Fodne Ho Svara Stylte* (Heilo Records) - med Åsne Valland Nordli, Berit Opheim & Kristin Skaare
* 2012: *Anima* (Heilo Records)- med Knut Hamre
* 2014: *Over Tones* (ECM Records) - med Åsne Valland Nordli
* 2018: *Tidekverv* (Heilo/Grappa Musikkforlag AS) - med Berit Opheim, Rolf Lislevand og Håkon Stene
* 2019: *Blått svev* (Hubro, Grappa) – med Hildegun Riise og Stein Urheim
* 2021: *Be Here Whenever* (OK World) – med Danielle DeGruttola, Henry Kaiser og Stein Urheim
* 2022: *Systerspel* (Heilo, Grappa) – kuratert av Benedicte Maurseth
* 2023: *Slåttar frå Kvam, Ulvik, Eidfjord og Ullensvang* (Heilo, Grappa) – med Knut Hamre, Annlaug Børsheim og Lajla Renate Buer Storli
* 2026: *Four Fold +* (Mysterious Mountain Music) - med Iva Bittová, Marilyn Crispell og David Rothenberg
* 2026: *Always and Never the Same* (Aurora Recors) - med Ensemble neoN

## Referanser


## Eksterne lenker
* 
* 
*  Benedicte Maurset Nettstedet Berlin mai 2011